কেউ বিলি করলেন নববর্ষের ক্যালেন্ডার। কেউ আবার শরীর সচেতনতাকে শিকেয় তুলে করলেন দেদার মিষ্টিমুখ। ভরা রোদকে উপেক্ষা করে প্রথম দফার ভোটের আগে জোরদার প্রচারে সামিল  কলকাতার প্রার্থীরা।
 ওয়েব ডেস্ক: কেউ বিলি করলেন নববর্ষের ক্যালেন্ডার। কেউ আবার শরীর সচেতনতাকে শিকেয় তুলে করলেন দেদার মিষ্টিমুখ। ভরা রোদকে উপেক্ষা করে প্রথম দফার ভোটের আগে জোরদার প্রচারে সামিল  কলকাতার প্রার্থীরা। তালতলায় হুডখোলা জিপে রোড শো করলেন চৌরঙ্গীর হেভিওয়েট কংগ্রেস প্রার্থী সোমেন মিত্র। হাতের পাশেই ছিল কাস্তে হাতুড়ি। অমিত শাহের সফর প্রসঙ্গে ফের মোদীভাই দিদিভাই আঁতাঁতের অভিযোগ তুলেছেন সোমেন মিত্র। জোকার কৃষ্ণনগরে প্রচার সারলেন বেহালা পূর্ব কেন্দ্রের তৃণমূল প্রার্থী শোভন চট্টোপাধ্যায়। কোথাও গাড়িতে কোথাও আবার পায়ে হেঁটেই ভোটারদের কাছে পৌছে যান কলকাতার মেয়র। প্রার্থীকে মিষ্টি মুখ করালেন কিছু ভোটার।  সকাল থেকেই প্রচারে দমদম বিধানসভা কেন্দ্রের এবারের সিপিএম প্রার্থী পলাশ দাস। দমদম রোড ধরে ঘুরলেন এলাকার অলিতে-গলিতে। উঠল বিভিন্ন দুর্নীতি থেকে কেলেঙ্কারির প্রসঙ্গও। বেহালা পশ্চিমে প্রচারে খামতি নেই বাম প্রার্থী কৌস্তুভ চ্যাটার্জিরও। এলাকায় গত ১৫ বছর ধরে ক্ষমতায় তৃণমূল। তবে উন্নয়নের স্বার্থে কোনও কাজই হয়নি। তোপ দেগেছেন সিপিএমের তরুণ প্রার্থী।